Bent Bøgsted (DF), 2007-05-11:
Det, det drejer sig om i statslige ansættelsesforhold, uanset hvor det er, er, at det er de bedst egnede, der kan bestride jobbene, som får jobbene.
Jeg har da ikke noget imod, hvis nu man kan sige, at der er et sted, hvor man skal bruge ti ansatte.
Hvis ti indvandrere er de bedst egnede til at få de job, så har jeg da ikke noget imod, at de får jobbet.
Men hvis det er ti danskere, der er de bedst egnede, så skal de have jobbene.
Selv om regeringen skulle finde på at sige, at det her er et udmærket forslag, så er den holdning, som jeg giver til kende, Dansk Folkepartis, uanset hvad regeringen siger i den forbindelse.
Sammensætningen afgøres af, om ansøgerne har de rette kvalifikationer, ikke efter hvilken oprindelse de har.
Det er et spørgsmål om, hvilke kvalifikationer man har, og så er det den bedst egnede, der skal have jobbet, uanset hvad.
Jeg tror, at det blev afklaret i forbindelse med fru Lone Dybkjærs spørgsmål, og jeg tror egentlig også, at fru Lone Dybkjær gjorde opmærksom på, at jeg måske havde tolket det her forslag forkert, og at det ikke var det, der var hensigten fra fru Lone Dybkjærs side.
Så det korte af det lange er, at det stadig væk er min holdning, at det her ikke er nødvendigt at skrive ind, for jeg mener, at en jobannonce skal udfærdiges på en sådan måde, at den er målrettet de ansøgere, der har de kvalifikationer, som jobbet kræver.
Uanset hvor man kommer fra, og hvilken oprindelse man har, og hvilken orientering man har inden for forskellige observanser, så skal det være den bedst egnede til at bestride jobbet, der skal have jobbet.
Nu ved vi, at Dansk Folkeparti er regeringens parlamentariske grundlag, og at det kan få regeringen til at lave næsten alt.
Det er derfor, der er nogle, der synes, at det er for meget.
Jeg synes også, at det er for meget.
Men det er ikke mit problem, det er regeringens problem.
Nu har regeringen et problem her med ansættelse, altså de har ikke kunnet opnå det, de har sagt officielt.
Vil Dansk Folkeparti være med til at hjælpe regeringen på den her front, så vi får endnu flere i arbejde, hvor sammensætningen er anderledes, hvor mangfoldigheden er bredere?
Vil Dansk Folkeparti være med til det?
Det vil jeg gerne spørge om.
Hvis der er et eller andet, man gør ude i administrationen i de forskellige statslige enheder, noget, de kan gøre af sig selv, uden der skal lovgives om det, så bliver vi jo ikke spurgt om den slags.
For min skyld kunne man ganske enkelt formulere det på den måde, at jobannoncerne jo skal målrettes de kvalifikationer, som kræves af en jobansøger, og at jobansøgeren selvfølgelig skal leve op til at kunne bestride et job for at få jobbet.
Det er meget enkelt.
Så der er vi ikke uenige.
Men det, jeg ikke kan fatte fra Dansk Folkepartis side, er, at det, hvis man opfordrer endnu flere til at søge jobbene, er modsat diskrimination.
Det forstår jeg simpelt hen ikke.
Jeg vil gerne have en forklaring på, hvordan man kan diskriminere andre, hvis man siger, at det også er åbent for dem, der føler sig anderledes, og som måske tænker, at de ikke bliver betragtet ligesom de andre.
Hvordan kan det være modsat diskrimination, det fatter jeg ikke?
Jeg ved godt, at vores holdninger ikke er ens, men det vil jeg gerne have en forklaring på.